ว่ากันว่ามื้อเช้าเป็นมื้อที่สำคัญ แพรจึงไม่พลาดแวะหาอะไรกินก่อนเดินทางไปจังหวัดกาญจนบุรี ขับมาเรื่อยๆจากเซ็นทรัลปิ่นเกล้า ตรงมาผ่านเซ็นทรัลศาลายา ริมถนนเพชรเกษม เลยตัวจังหวัดนครปฐมมุ่งสู่ราชบุรี เลยทางแยกเข้าสามแยกมาลัยแมนไปราว 2 กิโลเมตรจะเจอร้านปฐมโภชนา 2 ตั้งอยู่ริมถนนเลย มีป้ายใหญ่โตชัดเจนให้เห็นกัน สามารถจอดรถได้หน้าร้านริมถนน จอดได้ประมาณ 10-15 คัน

บรรยากาศหน้าร้านมีเขียงสำหรับสับหมูแดงหมูกรอบ และล็อคอื่นๆสำหรับอีกหลายเมนู โดยมีพ่อครัวหรือแม่ครัวชาวเมียนมาคอยสับรอ ภายในร้านมีลักษณะร้านเป็นอาคารกว้าง โต๊ะเก้าอี้เยอะแยะ แม้จะเป็นสังกะสีแต่หลังคาสูงโปร่ง ไม่ร้อนสักนิด เมนูอาหารมีทั้งข้าวและก๋วยเตี๋ยว

เกาเหลาหมูตุ๋น (ราคา 40 บาท) – ชามนี้เป็นเกาเหลาหมูตุ๋นที่รองมาด้วยผักกาดหอม น้ำซุปสีออกใส ไม่เข้มข้นมาก รสชาติกลางๆ ซดได้เรื่อยๆ ตัวหมูตุ๋นค่อนข้างอร่อย เปื่อยแบบพอดี ชอบค่ะ 8/10

รวมมิตร (ราคา 150 บาท) – ไม่แน่ใจว่าเรียกว่าอะไรแต่เห็นโต๊ะข้างๆสั่งหมูแดง หมูกรอบแยกจานมาเลยขอสั่งแบบรวมมิตรมาบ้าง ในจานประกอบด้วยหมูแดง หมูกรอบ ไก่อบ และเป็ดอบค่ะ คือมี 4 อย่าง อย่างสุดท้ายน่าจะเป็นเป็ด เนื้อแต่ละอย่างจะมีรสชาติที่ต่างกัน ทีเด็ดของร้านที่ทำให้ร้านโด่งดังคงไม่พ้นหมูแดงและหมูกรอบ แพรยอมรับเลยว่าเนื้อหมูแดงอบมาได้อร่อยกำลังดี ไม่แห้งหรือแฉะจนเกินไป รสชาติกลมกล่อม จะกินกับน้ำจิ้ม 4 ชนิดที่แยกมาหรือว่ากินกับข้าวเปล่าๆก็อร่อยค่ะ ส่วนเนื้อหมูกรอบก็ชิ้นหนาดี มันน้อย เนื้อเยอะ นุ่ม เป็ดกับไก่ก็โอเค ต้นหอมและพริกกระเทียมที่ให้มาก็ต้นอวบ ใหญ่ ล้างสะอาด จานนี้อร่อยทุกอย่าง กินกัน 2 คนแทบไม่หมด ให้ไป 9/10 ค่ะ

ราคาอาหารรวมข้าวและน้ำดื่มไม่เกิน 300 บาท ถือว่าไม่แพงเลยเพราะได้เนื้อสัตว์เยอะ เต็มๆคำ อาหารก็รสชาติอร่อย แม้จะเป็นร้านริมทางแต่ก็สะอาดดี เหมาะแก่การฝากท้องก่อนเดินทางไกลจริงๆ นอกจากนั้นยังมีปอเปี้ยะทอด เต้าหู้ทอด กล้วยแขก อาหารทานเล่น หรือว่ามะม่วงน้ำปลาหวานให้ซื้อกลับไปกินด้วยค่ะ